Jelasin soal Science (jurnal)  dalam bahasa melayu dong

Science ialah jurnal akademik keluaran American Association for the Advancement of Science (AAAS) dan merupakan salah satu jurnal saintifik terkemuka dunia.

Jurnal dinilai sebaya ini, mula diterbitkan pada 1880, diedarkan setiap minggu dan memiliki pangkalan pelanggan bercetak sekitar 130,000. Dengan mengambil kira langganan institusi dan capaian dalam talian dapat melayani khalayak lebih ramai, dianggarkan jumlah pembacanya seramai satu juta orang.

Fokus utama jurnal ini ialah menerbitkan penyelidikan saintifik asli penting dan penilaian penyelidikan, namun Science juga menerbitkan berita berkaitan sains, pandangan terhadap dasar sains dan perkara lain yang menarik minat ahli sains dan mereka yang memberi perhatian kepada kesan meluas sains dan teknologi. Berbeza dengan kebanyakan jurnal saintifik, yang menumpukan pada bidang tertentu, Science dan pesaingnya Nature meliputi semua disiplin sains. Faktor kesan Science pada 2014 ialah 33.611 (seperti diukur Institute for Scientific Information).

Walaupun ia merupakan jurnal American Association for the Advancement of Science, keanggotaan AAAS tidak diperlukan untuk menerbit dalam Science. Kertas kerja diterima daripada penulis di seluruh dunia. Persaingan untuk menerbit dalam Science sangat hebat, kerana rencana yang diterbitkan dalam jurnal yang sebutannya tinggi ini boleh membawa kepada perhatian umum dan kemajuan kerjaya para penulis. Kurang daripada 10% rencana yang dihantar kepada penyumting diterima untuk penerbitan dan semua rencana penyelidikan akan dinilai sebaya sebelum muncul dalam jurnal.

Science berpangkalan di Washington, D.C., Amerika Syarikat, dengan pejabat kedua di Cambridge, England.